להקות חיל האוויר

שנות ה-70

לאחר מלחמת ששת הימים החלו להופיע בצה"ל ובציבור האזרחי סימני אופוריה. הייתה דרישה לראות יותר להקות צבאיות שיבטאו את הניצחון הצבאי במערכה, ועל כן הוקמו באופן מיידי להקות וצוותי הווי לכמעט כל החילות. ואכן בכל התקופה של 1967–1973 היו הלהקות הצבאיות בתקופת השיא שלהן.
הקמת להקות צבאיות חדשות, ביטאה גם צורך להקים להקות בחילות שונים שלא הפעילו עד כה גופי בידור צבאיים. כך הוחלט גם בחיל האוויר, וב-1971 הוקם לראשונה בחיל האוויר צוות הווי. צוות הווי חיל האוויר, שהפיק בשנה זו את התוכנית "שבר ענן". בין חברי הצוות היו אילן וירצברג, דניאלה מיכאלי ועליזה אביב. התוכנית מנתה כמה שירים שהוקלטו על אריך נגן מלא עם מספר רב של שירים שביטאו את ההווי בחיל האוויר, הבולט בהם היה השיר "הטובות לטייסים" ששרו בנות הלהקה למילים של דן אלמגור. שירים נוספים היו "אהבה נוסח חיל האוויר", "חלומותיי" ועוד.
לאחר הצלחה מוגבלת של הצוות הוא פורק, וב-1973 הוחלט על הקמת גוף בידור חדש בחיל: צוות בידור חיל האוויר שהפיק את התוכנית "מסביב לעולם ב-80 דקות". בתוכנית זו החלה הזמרת נתנאלה את הקריירה שלה. נתנאלה בלטה בתוכנית כסולנית לצד מתי סרי, דורין כספי, אבי וולף ועוד. את העיבודים ערך מתי כספי. הוא גם עסק בהדרכה המוזיקלית, וזאת במסגרת שירות המילואים שלו. כספי אף הלחין את רוב שירי התוכנית למילים של דן אלמגור. בין השירים היו "חריסטוס חריסטופולוס", "בבודפשט" ו"עולם קטן". את השיר "געגועים הביתה" הלחין אילן וירצברג. פרט לאלה כללה התוכנית עוד שבעה שירים, שכולם הוקלטו בחודש יוני של אותה שנה על תקליט אריך נגן מלא, שנמכר בכמות מכובדת לאחר הופעות מרשימות וטובות של הצוות. בזה לא תמה פעילותו.
באותה שנה לאחר ירידת התוכנית מהפרק, בחודש אוקטובר, פרצה מלחמת יום כיפור ולצוות הגיע שיר חדש שנכתב על ידי יורם טהרלב ויאיר רוזנבלום: "היה לי חבר היה לי אח", ששרה סולו נתנאלה. השיר הפך ללהיט במהלך המלחמה והוקלט לאוסף שירי מלחמת יום כיפור. תקופת הזוהר הגדולה של הצוות הייתה דווקא בזמן מלחמת יום כיפור, לאחר הצלחת הלהיט, ולא בתקופה בו הצוות הופיע עם התוכנית, למרות שהיא כללה שירים רבים.
הצוות פורק בסוף אותה שנה, וב-1974 הוקמה להקת חיל האוויר שהחלה להעלות תוכנית מאוד מצליחה שנקראה "מוכרחים להמשיך לנגן". שם התוכנית היה על שם אחד השירים הבולטים, "מוכרחים להמשיך לנגן", שנכתב על ידי עודד פלדמן בעקבות נאום שנשא מפקד חיל האוויר, בני פלד. שיר נוסף שנכתב על ידי יורם טהרלב ויאיר רוזנבלום היה הלהיט "תמיד עולה המנגינה", וכמו כן השירים המצליחים "שיר פשוט" ו"הבלדה על דדלוס ואיקרוס" לצד שישה שירים נוספים שכולם הוקלטו על תקליט אריך נגן שנשא את שם התוכנית. בין חברי ההרכב היו הסולניות דגנית קריב ורוחלה שיין ארגמן, דני בסן, עמי ויינברג, אמיר פרוהליך, שפי ישי, יגאל חרד ועוד רבים. התוכנית הצליחה מאוד ועותקי התקליט נמכרו במידה רבה.
שנה לאחר מכן צומצמה פעילות הלהקה בחיל והוחלט להקים רביעיית בידור שנקראה "רביעיית הזמר של חיל האוויר" שהפיקה את תוכניתה "בוא אלינו ונשיר". הרביעייה מנתה את גילת אנקורי, דולי ענבר, ויקי תבור ורמי בריל, עם חמישה נגנים נוספים. השם השני של התוכנית היה "משירי מרדכי זעירא ועוד שירים יפים", שעל כן בוצעו שירים ידועים של המלחין מרדכי זעירא לצד שירים חדשים שהלחין מתי כספי שהמשיך במסגרת שירות המילואים שלו לעבוד עם הצוות גם בתור המעבד המוזיקלי. כספי הלחין ללהקה את השירים "אם תלך עכשיו" שהפך ללהיט גדול, "אנשי העלייה השנייה", "בלדה למטוס זקן", "בוא אלינו ונשיר" ו"קשת בענן". לצד המצליחים הללו שחזרה הרביעייה שירים שהלחין זעירא, בהם "היו לילות", "לילה לילה", וכן הופיע קטע של "מחרוזת שירי זעירא". את "היו לילות" ביצעה סולו דולי ענבר ואת "אם תלך עכשיו" ביצעה סולו גילת אנקורי. כל השירים הוקלטו על תקליט אריך נגן מצליח. זכורה גם הופעה של הרביעייה על במת הערוץ הראשון, מבצעת את "אם תלך עכשיו". באותה שנה הצוות פורק.
בשנת 1977 הוקם שוב צוות הווי חיל האוויר. הצוות הקליט שיר אחד זכור היטב שנקרא "בתוך" (יעל טבת/יאיר רוזנבלום) אותו ביצעה סולו דפנה ארמוני לצד זמרי הצוות דני בסן, וגם טלי ברוזה ודייוויד ברוזה. שנה מאוחר מכן הקליטה הלהקה את השיר המצליח "ימים טובים". בסוף אותה שנה היא פורקה לתקופה ארוכה בת 7 שנים.